TARYBOS SPRENDIMAS
2006 m. spalio 5 d.
dėl Bendrijos prisijungimo prie Hagos tarptautinės privatinės teisės konferencijos
(2006/719/EB)
EUROPOS SĄJUNGOS TARYBA,
atsižvelgdama į Europos bendrijos steigimo sutartį, ypač į jos 61 straipsnio c punktą kartu su 300 straipsnio 2 dalies pirma pastraipa ir 300 straipsnio 3 dalies antra pastraipa,
atsižvelgdama į Komisijos pasiūlymą,
atsižvelgdama į Europos Parlamento pritarimą (1),
kadangi:
(1)
Hagos tarptautinės privatinės teisės konferencijos (HCCH) tikslas yra dirbti siekiant palaipsniui suvienodinti tarptautinės privatinės teisės normas. Iki šiol HCCH priėmė daug konvencijų įvairiose tarptautinės privatinės teisės srityse.
(2)
Įsigaliojus Amsterdamo sutarčiai Bendrija turi kompetenciją patvirtinti priemones teisminio bendradarbiavimo su užsieniu susijusiose civilinėse bylose srityje tokiu mastu, kokio reikia vidaus rinkai deramai veikti. Bendrija pasinaudojo šia kompetencija ir priėmė įvairius dokumentus, kurių daugelis iš dalies ar visiškai sutampa su HCCH veiklos sritimis.
(3)
Svarbu, kad Bendrija įgytų statusą, kuris atitiktų jos naująjį - labai svarbaus tarptautinio veikėjo teisminio bendradarbiavimo civilinėse bylose srityje - vaidmenį, ir kad ji galėtų naudotis savo išorės kompetencija dalyvaudama kaip pilnateisė narė HCCH derybose dėl konvencijų jos kompetencijai priklausančiose srityse.
(4)
2002 m. lapkričio 28 d. sprendimu Taryba įgaliojo Komisiją derėtis dėl Bendrijos prisijungimo prie HCCH sąlygų ir tvarkos.
(5)
2002 m. gruodžio 19 d. bendru Komisijos ir pirmininkaujančios valstybės narės laišku Bendrija kreipėsi dėl narystės HCCH ir paprašė pradėti derybas.
(6)
2004 m. balandžio mėn. HCCH speciali bendrųjų reikalų ir politikos komisija vieningai pareiškė, kad iš esmės Europos bendrija galėtų tapti HCCH nare ir nustatė tam tikrus jos prisijungimo kriterijus bei tvarką.
(7)
2005 m. birželio mėn. HCCH diplomatinėje konferencijoje bendru sutarimu buvo priimti HCCH statuto (toliau - statutas) pakeitimai, reikalingi tam, kad galėtų prisijungti regioninė ekonominės integracijos organizacija, o HCCH narės buvo paragintos balsuoti dėl pakeitimų, jei įmanoma ne vėliau kaip per devynis mėnesius.
(8)
Statuto pakeitimai įsigalios praėjus trims mėnesiams po to, kai HCCH Generalinis sekretorius praneš narėms, kad pasiekta dviejų trečdalių dauguma, būtina norint iš dalies pakeisti statutą. Netrukus po įsigaliojimo bus sušauktas neeilinis Bendrųjų reikalų ir politikos tarybos posėdis, kuriame bus oficialiai nuspręsta dėl Bendrijos prisijungimo prie HCCH.
(9)
Derybų dėl statuto pakeitimo rezultatai yra teigiami atsižvelgiant į Bendrijos interesus.
(10)
Vadovaujantis peržiūrėto statuto 2A straipsniu, Bendrija, kaip regioninė ekonominės integracijos organizacija, turi teisę tapti HCCH nare.
(11)
Bendrija turėtų prisijungti prie HCCH.
(12)
Vadovaujantis prie Europos Sąjungos sutarties ir Europos bendrijos steigimo sutarties pridėto protokolo dėl Jungtinės Karalystės ir Airijos pozicijos 3 straipsniu, Jungtinė Karalystė ir Airija dalyvauja priimant šį sprendimą.
(13)
Vadovaujantis prie Europos Sąjungos sutarties ir Europos bendrijos steigimo sutarties pridėto protokolo dėl Danijos pozicijos 1 ir 2 straipsniais, Danija nedalyvauja priimant šį sprendimą ir jis jai yra neprivalomas ir netaikomas,
NUSPRENDĖ:
Vienintelis straipsnis
1. Bendrija prisijungia prie Hagos tarptautinės privatinės teisės konferencijos (HCCH) priimdama HCCH statuto (statutas) priėmimo deklaraciją, kuri yra pateikta šio sprendimo I priede, HCCH priėmus oficialų sprendimą priimti Bendriją kaip narę.
2. Bendrija taip pat deponuoja deklaraciją dėl kompetencijos, nurodančią klausimus, kuriais kompetenciją jai perdavė jos valstybės narės, pateiktą šio sprendimo II priede, taip pat deklaraciją dėl tam tikrų su HCCH susijusių klausimų, pateiktą šio sprendimo III priede.
3. Tarybos pirmininkas įgaliojamas imtis reikiamų procedūrų, kad būtų įgyvendintos 1 ir 2 dalys.
4. Statuto tekstas pateiktas šio sprendimo IV priede.
5. Šiame sprendime sąvoka „valstybės narės“ reiškia valstybes nares, išskyrus Daniją.
Priimta Liuksemburge, 2006 m. spalio 5 d.